Mfantsiman Girls’ skuul yɛ mpanyimfo nsɔwdo skuul a ɔwɔ finimfin Mantɔw mu wɔ Mfantsiman Mansin no mu. Nkaa no, nna nkyɛ skuul no ne dzin dze “Saltpond Girls’ ” na ber a Saltpond bɛyɛɛ Mfantsiman Mansin no ne tsir ara pɛr na skuul no ne dzin sesae fii Saltpond Girls’ bɛyɛɛ “Mfantsiman Girls’ ” mpanyimfo nsɔwdo skuul. Skuul yi ne nsabran nye “Ɔbra nye woara abɔ”. Ghana manpanyin a odzikan a woeenya ne beebi kɔr, Ɔsagyefo Dr. Kwame Nkrumah na ɔtseew skuul yi wɔ afe 1960 mu dɛ ɔdze robɔ mbaa abawdo wɔ hɔn mboa a wɔdze aboa no wɔ n’amanbu mu. Ɔyɛɛ iyi dɛ ɔdze rehyɛ mbaa nkuran.
Ansaana skuul no rebɛhyɛ ase no, wɔpaaw nyimpakuw etsitsir bi dɛ wɔnhwɛ mpɛ bea a wobesi skuul yi. Dɛm etsitsir yi nye; Owura Kojo Botsio, ɔsoafo a nna ɔhwɛ nwomasua do dɛm ber no, Owura. Kofi Baako, Saltpond mbrahyɛbeguanyi dɛm ber no, Owura George Padmore, “West Indian Pan-Africanist”, Okunyin Hastins Banda a nna ɔyɛ Malawi manpayin, na ɔnye Owura S.E. Arthur, nyia nna ɔka hɔn a nna wɔhwɛ toto ndzɛmba wɔ skuul hɔ no ho. Kuntupow na nkyɛ ɔyɛ bea a skuul yi si no ne dzin. Wɔhyɛɛ ase sii skuul yi wɔ afe 1958 mu. Asaase a ne kɛse bɛyɛ 430.10 ekɛrs (acres) na wɔhyɛɛ ase dɛ worisi skuul yi wɔ do. Ɔfa a odzikan a wosii wiei nye bea wobedzi skuul no ne ho dwuma wɔ (Administration block), Skuul adan, Science blɔk, bea a wobedzidzi, bea a akyerɛkyerɛfo bɛtsena na bea a kyerɛkyerɛnyipanyin so bɛtsena. Wowiei iyinom nyinaa wɔ Fankwa 1960 mu.
Mfantsiman Girls’ mpanyimfo nsɔwdo skuul edzi mfe 62 na iyi nam do ma skuul no hyehɛɛ ndaatwe dwumadzi soronko dze dzii da no. Dwumadzi no hyɛɛ ase wɔ Fankwa 24, 2022 dze kesii Ɔbrɛfɛw 1, 2022. Da a odzikan, Memenda, fankwa 24 2022, anapa ndɔnsuon ber mu no, asuafo, akyerɛkyerɛfo na skuul no mu mpanyimfo nyinaa behyia mu bɛtsentseen hɔn apaw mu. Iyi ekyir no, nyimpakuw bi a wofi Nkran bae bɔkɔr skuul no mu aprɔw hwɛɛ mbrɛ skuul no n’ahosiesie tse. Nokwar, nna ɔyɛ enyikasɛm.
Kwesida ewimber, ndɔnsuon ber mu no, esuaf, akyerɛkyerɛfo na skuul no mu mpanyimfo hyiamu yɛɛ som kɛse dze bue dwumadze n’ano na afei so dze tu dwumadzi no hyɛɛ Nyankopɔn ne nsa. Dwowda no dze, esuafo kɔr skuul dɛ mbrɛ wɔyɛ no ara na n’ewimber ndɔnsuon ber mu no, anokɔnkɔn akensi kɔr do wɔ efeifei ahorow a wɔwɔ skuul no mu no ntamu (inter-houses debate competion) Efiefei kuw ahorow a wɔwɔ skuul hɔ no yɛ esuon na hɔn nye; Engman, Scotten, Chinery, Croffi, Addo, Yeboah, Buttler. Akensi no baa ewiei no, Engman fo na wodzii konyim. Abɔdze mu nyansapɛ na nkontaabu ho akensi so kɔr do wɔ Benada fankwa 27, 2022 ndɔnsuon, mekyerɛ (science and maths quiz). Kuw a odzi kan wɔ dɛm akensi no mu no nye Engman.
Annso hɔ ara, da a ɔtɔ do ebiasa a ɔyɛ Wukuda anapa no, akensi bi wɔato no dzin “STEM project” kɔr do wɔ kuw a meedzikan abɔbɔ do yi hɔn ntamu. Dɛm dwumadzi yi yɛ dwumadzi a ɔma esuafo kwan ma wɔdze hɔn enyi to famu hu ɔhaw a ɔwɔ skuul no mu na wɔpɛ kwan a wɔbɛfa do asɔw ano. Esuafo no dzii dwuma a ɔyɛ nwanwa ara yie. Iyi ekyir no, bɔɔlbɔ na agodzi akensi ahorow kɔr do wɔ skuul no agodzibea hɔ na afei dzaa wɔdze twa tun wɔ Wukuda no nye “candle light possession”.
Yawda anapa ndɔnwɔtwe ber mu no, esuafo, akyerɛkyerɛfo na skuul no mu mpanyimfo nyinara behyiaa mu dze nantsew, ndwom na asaw kyiin Saltpond kurow no mu dze bɔɔ dawur kyerɛɛ kurowmba no faa afe 62 ne ndzii no ho. N’enyimbir ndɔnsuon ber mu no, skuul mpanyimfo no yɛɛ dwumadzi bi dze bɔɔ esuafo binom abaw do wɔ hɔn mbɔdzembɔ soronko wɔ adzesua mu, suban pa a wɔada no edzi na akwan ahorow pii do.
Fankwa 30, 2022, Fida anapa ndɔnkron, wɔyɛɛ dwumadzi bi a ɔato no dzin “Founders day”. Dwuamadzi yi yɛ dwumadzi a nna no hia ara yie wɔ afe dzi no mu na ɔyɛ nkaa da dze ma Ɔsagyefo Dr. Kwame Nkrumaha, Ghana manpanyin a odzikan wɔ Ghana abakɔsɛm mu dɛ onyaa dɛm tsirmupɔw soronko yi dze pagyaw “Mfantseman Girls” a nna nkaa no wɔfrɛ Saltpond mbasiafo skuul no sii hɔ. No dɛm ntsi, wɔdze Ɔsagyefo Dr. Kwame Nkrumah no mfonyi yɛɛ ohonyi dze yɛɛ no nkaa. Etsitsir a wɔdze hɔn enyimyam bɛtaa dwumadzi yi ekyir ma wɔpaa ohonyi no ho tam nye; Owura Kwamena Duncan, Finimfin Mantɔw ɔsoafo dadaw, Owura Abdul Malik Kweku Baako, Ghana nsɛnkyerɛnyi (Editor-in-chief , new crusading quide), Okunyin Dan Darko (Gordern College) MOGA fo na pii wɔkeka ho. Iyi ekyir no, dodowara a woeedzikan agye ntsetsee wɔ skuul yi mu a wɔfrɛ hɔn “MOGA” na ndɛ hɔn mu pii noara enya beebi pa egyina wɔ abrabɔ mu kɔr esuafo no nkyɛ nye hɔn nya nkitsaho faa edzesua na ndzɛmba ahorow pii ho. Dzin a wɔdze too dwumadzi yi do nye “career quidance seminar”.
Memenda, Ɔbɛsɛ ne da a odzi kan no, guabɔ kɛse kɔr do wɔ skuul hɔ. Ansaana guabɔ no robɔko do no, woyii ndzɛmba ahorow a esuafo no ayɛ no pii edzi. Bi yɛ ntar, mfonyi, kɔnmuadze na ansakɔnadze a wɔdze ahwendze ayɛ, na pii a ɔkeka ho.
Etsitsir pii na wɔtoo nsa frɛɛ hɔn ma wɔdze hɔn enyimyam bɛtaa dwumadzi yi ekyir. Hɔn mu bi nye Okunyin Anna Ewusi Mensah, guamutsenanyi, Ɔbemfo Nana Ama Brown Klutse, ɔkasa a wɔtoo nsa frɛɛ no a no so wiei skuul wɔ Mfantsiman Girls’, Kenneth Kelly Essuman, aban ananmusinyi a ɔwɔ Mfantseman Mansin no mu, Akyerɛkyerɛfo na akyerɛkyerɛfo mpanyimfo a woeedzikan asom wɔ Mfantsiman Girls’ pɛn, na akyerɛkyerɛfo mpanyimfo a woeedzikan ahwɛ skuul yi do pɛn, MOGA panyin a ɔda hɛn ano, akyerɛkyerɛfo mpanyimfo a wɔdeda mpanyimfo nsɔwdo skuul ahorow ano wɔ Finimfin Mantɔw mu, awofo na pii a wɔkeka ho. Dodowara na wonya akwangya dze hɔn anomunsɛm too gua. Bi yɛ afotu na nkuranhyɛsɛm ma esuafo a efei na wɔreba na bi so yɛ mboa a binom susui dɛ wɔdze bɛba abɔboa skuul no ma oetu mpɔn.
Kyerɛkyerɛnyipanyin a ɔda Mfantsiman Girls’ ano dze ne nsɛm too gua na ɔda abasobɔdze ahorow a skuul no agye wɔ akensi ahorow pii mu na mbɔdzembɔ a skuul no gudo robɔ. Ɔdze ne nsɛm reba ewiei no, ɔtotɔɔ serɛɛ awofo na mpanyimfo a woeehyia mu wɔ hɔ dɛ, wɔmbɛyɛ skuul no mboa ma skuul no nkɔ do ara ntu mpɔn. Dwumadzi ahorow na ɔkɔr do da no. Binom ka awensɛm dze bɔɔ ɔkasafo no nsabran. Skuul no ne kadɛt nso dzii dwuma a nna ɔyɛ nwanwa na ɔyɛ eyika so. Skuul no ne mpanyimfo bɔɔ esuafo no bi abaw do wɔ mbɔdzembɔ soronko a wɔabɔ no wɔ hɔn adzesua mu. Abasobɔdze no bi so kɔr ma akyerɛkyerɛfo; dza a woedzi kan akeyrɛ adze wɔ skuul no mu pɛn na ma wogudo ara ridzi hɔn dwuma dɛ akyerɛkyerɛfo wɔ skuul no mu. MOGA 97 kuw no dzi enyigye na ɔdɔ kyɛɛ hɔn akyerɛkyerɛfo a wɔkyerɛɛ hɔn adze ber nna wɔwɔ skuul dɛ esuafo.
Dwumadzi no baa ewiei wɔ kwesida, Ɔbrɛfɛw 2, 2022. Esuafo, akyerɛkyerɛfo, skuul mpanyimfo, MOGA, dowdowara wɔtoo nsa frɛɛ hɔn na pii a wɔkeka ho dzii ehyia yɛ ndaase som kɛse dze daa Nyankopɔn ase wɔ ne bambɔ wɔ ndaawɔtwe mu no nyinara.
